
	Targed 1
	  Wrth gymharu ffynonellau, anela i arholi’r bwlch rhwng safbwyntiau cyferbyniol i geisio creu syniadau a datrysiadau a meddyliau newydd.

· Gweler enghraifft o hyn ar dudalennau 6, 7, 8 a 9


	Targed 2
	Anela i gynnwys gwybodaeth sydd mor fanwl â phosib o fewn y cyfrif geiriau. 



Targedau


Gan ddefnyddio’ch profiadau o addysgu dysgwyr 7-11 oed, ysgrifennwch gynnig ar gyfer prosiect cymunedol ysgol. 

Cyflwyniad
Mae ysgolion yn rhan annatod o’r gymuned sy’n meithrin pob cyfle i gyfoethogi dysgu’r plant. Gall ysgolion greu posibiliadau i elwa o ffynhonnell sylweddol o gefnogaeth a all atgyfnerthu profiadau addysgu trwy feithrin partneriaethau cymunedol (Llywodraeth Cymru, 2016a). Noda Estyn (2020) pwysigrwydd cydweithio effeithiol rhwng yr ysgol, y gymuned a theuluoedd er mwyn darparu cyfleoedd dysgu llwyddiannus wrth adeiladu ar gadernid, hyder a hunanwerth y disgyblion. Cefnogir hyn gan Coleman:
The lessons from research about extended schools are very clear – they strengthen the ability of families and communities to attend to young people’s physical, emotional, cognitive, and psychological needs.
                (Coleman (2006 dyfynnwyd yn Llywodraeth Cymru, 2016, t.5))

Bwriad yr aseiniad yma yw cynnig prosiect cymunedol ysgol er mwyn adeiladu ar dargedau presennol yr ysgol. Cyfeirir at Ysgol A trwy gydol yr aseiniad gan gyfeirio at ganllawiau moesegol BERA (2024) lle dylai’r ymchwilydd trin data cyfranogwyr mewn modd anhysbys a chyfrinachol.

Lleolir Ysgol A yng nghanol tref mewn cymuned glos yng ngorllewin Cymru. Mae tua 445 o ddisgyblion 3-11 oed yn mynychu’r ysgol. Targed presennol yr ysgol yw adeiladu ar greadigrwydd y plant wrth dargedu'r pedwar diben. Er mwyn cyflawni’r targed yma, canolbwyntir yn bennaf ar y celfyddydau mynegiannol fel ffocws o’r meysydd dysgu a phrofiad. Bwriad y celfyddydau mynegiannol yw darparu cyfleoedd i ddisgyblion i fod yn greadigol, defnyddio eu dychymyg, archwilio, a chyfleu syniadau (Llywodraeth Cymru, 2020b). Mae'n hanfodol bod plant yn cyfranogi yn y celfyddydau yn rheolaidd ac yn arbrofi gydag amrywiaeth o gyfryngau a deunyddiau (Ofsted, 2023). Fodd bynnag, creda’r ysgol bod angen cynnwys mwy o’r celfyddydau yn ei gwricwlwm gan mai dim ond 8% o’r celfyddydau sy’n cael ei addysgu o fewn yr ysgol. Trwy ganolbwyntio’n benodol ar y celfyddydau mynegiannol i’r prosiect yma, targedir i ysbrydoli’r disgyblion, teuluoedd a’r gymuned i gydymdrechu i ddatblygu’r maes dysgu hwn trwy gyflawni’r pedwar diben. 

Adolygiad o’r llenyddiaeth
Wrth wraidd y cydweithio rhwng ysgolion, y gymuned a theuluoedd yw theori system ecolegol Bronenbrenner (1979). Disgrifir Bronfenbrenner (1979) y gwahanol systemau sy’n cefnogi datblygiad plentyn, ac sy’n cael yr effaith mwyaf ar fywyd plentyn. Mae'r system ficro yn rhoi cyfrif am y profiadau sy'n cynnwys ac yn effeithio'n uniongyrchol ar yr unigolyn ac yn llywio eu hymddygiad, eu dysgu, eu gwerthoedd a'u credoau (Bronfenbrenner, 1996). Y system meiso yw’r lefel nesaf sy'n cynnwys yr holl berthnasoedd a rhyngweithiadau rhwng y system feicro (Bronfenbrenner, 1966). Cefnogir Sadownik (2023) gyda Bronfenbrenner (1979) trwy amlygu pwysigrwydd cwmpasu’r plentyn gyda’r gefnogaeth yma er mwyn cefnogi'r plentyn sy'n datblygu mewn gwahanol amgylcheddau. 

Wedi'i chydnabod fel strategaeth hanfodol ar gyfer gwella ysgolion, mae ymgysylltu â rhieni a'r gymuned yn cael ei hystyried yn elfen allweddol o gynyddu lles a pherfformiad academaidd dysgwyr (Estyn, 2020). Targedir Llywodraeth Cymru i sefydlu Ysgolion Bro o gwmpas Cymru sy’n golygu dylai ysgolion meithrin cynghrair gadarn gyda theuluoedd, gan fynd i'r afael yn weithredol â gofynion eu cymuned, a chydweithio'n effeithiol ag asiantaethau eraill (Llywodraeth Cymru, 2022d). Sonia Llywodraeth Cymru (2023c), fel rhan annatod o’r cysyniad o Ysgolion Bro, mae ymgysylltu â’r gymuned yn cynnwys y camau gweithredu canlynol gan ysgolion:
· Cydweithio â'r gymuned leol a chyfeirio pobl at wasanaethau cymorth neu gyngor.
· Defnyddio'r galluoedd a'r cysylltiadau o fewn y gymuned leol i ehangu a gwella posibiliadau addysgol ac i gael effaith effeithiol ar ddysgu.
· Darparu cyfleoedd addas i ddefnyddio adnoddau'r ysgol ar gyfer gweithgareddau perthnasol

Rhestrir Llywodraeth Cymru (2023c) buddion ysgolion yn ymgysylltu gyda’r gymuned megis gwella profiadau addysgol a ddarperir gan yr ysgol trwy gyflwyno adnoddau ychwanegol, cynysgaeddu’r cwricwlwm a hwyluso cymorth i rieni cyflogedig drwy sefydlu perthnasoedd cydweithredol cryf rhwng sefydliadau addysgol a gwasanaethau gofal plant. Nodir Cwricwlwm i Gymru mae agwedd allweddol y pedwar diben yw ysgogi dysgwyr i fagu ymdeimlad cryf o frwdfrydedd a boddhad ynddynt eu hunain, eu cymunedau, a’u cynefin (Llywodraeth Cymru, 2020ch). 

Mae rhieni yn cael effaith fawr ar addysg plant, gan fod dysgwyr sy'n cael cymorth parhaus gan eu rhieni yn cyflawni graddau gwell (Llywodraeth Cymru, 2016ff). Sonia Donaldson (2015) dylai ysgolion cynllunio eu cwricwlwm gan sicrhau ei fod yn gynhwysol trwy gynnwys honiadau rheini a’r gymuned ym mhenderfyniadau’r ysgol. Er bod cynnwys rhieni yn addysg y plant yn hanfodol er mwyn cydweithio’n effeithiol gyda’r ysgol, dywed Estyn (2018, t.27) mai “lleiafrif o rieni yn unig sy’n teimlo bod ysgol eu plentyn yn ymgynghori’n effeithiol â nhw ar addysg eu plentyn”. Trwy gydol y prosiect yma, ymgysylltir â rhieni er mwyn datblygu’r berthynas rhwng eu plant, ond hefyd i ymgorffori eu barn ar y prosiect. Gall cynghreiriau cydweithredol rhwng sefydliadau addysgol a theuluoedd ddarparu cymorth, mewnwelediad, ac agweddau, gan wella llesiant plant (Wilson, 2016). 

Lleolir Ysgol A yn un o ardaloedd mwyaf difreintiedig yng Nghymru (Consumer Data Research Centre, 2024), gyda nifer o blant yn dioddef o iselder. Pwysig yw ystyried nid yw pob plentyn wedi datblygu eu sgiliau emosiynol a gwybyddol ar yr un cyflymder a phlant eraill, felly mae darparu gweithgareddau celfyddydau mynegiannol i’r plant yn rhan annatod o gynorthwyo’r sgiliau datblygol hyn (appg, 2017). Dywed Vitulli, Pitts Santoli a Fresne (2013) trwy'r celfyddydau mynegiannol, mae athrawon yn gallu addysgu meysydd dysgu a phrofiad trawsgwricwlaidd o fewn y gwersi hyn. Felly, yn ogystal â chanolbwyntio ar y celfyddydau mynegiannol i’r prosiect yma, fe ddatblygir meysydd dysgu a phrofiad arall hefyd.

Trwy greu gwaith creadigol, mae safbwyntiau dysgwyr yn newid yn gadarnhaol wrth adeiladu eu hunanhyder, mae’r berthynas rhwng y disgyblion a'u hathrawon yn adeiladol, ac mae gan y plant fwy o barodrwydd i ymgysylltu o fewn y gwersi (Estyn, 2018). Mae celf yn fodd o ysbrydoli plant, bywiogi cydweithfeydd, meithrin undod a chysylltiadau cyfunol, a hyrwyddo lles cymunedol (Politecnico, 2018). Ymddangosir bod celf yn gwella galluoedd plant i ganolbwyntio, cyfranogi â ffurfio hunaniaeth bersonol a chymdeithasol; gall hyn gael effeithiau parhaol ar eu disgwyliadau a'u gallu i ryngweithio mewn sefyllfaoedd cymdeithasol (Du, 2017). Sonia Dumitru (2019) bod meithrin sgiliau meddwl yn gritigol yn cael ei hwyluso'n sylweddol gan y celfyddydau mynegiannol. Yn ogystal â meithrin sgiliau meddwl yn gritigol, mae’r celfyddydau yn datblygu galluoedd myfyriol, ac yn hyrwyddo rhesymu dychmygus a gwyddonol, yn ogystal â rhesymu trosiadol a gwyddonol (Du, 2017).

Gall y celfyddydau mynegiannol hefyd feithrin gallu dysgwyr i werthfawrogi ymdrechion artistig eraill, yn ogystal â'u sgiliau creadigol a'u galluoedd artistig eu hun (Llywodraeth Cymru, 2020b). Er bod llawer o fuddion yn gysylltiedig â’r celfyddydau mynegiannol, mae yna heriau sy’n gysylltiedig hefyd megis, hyder athrawon. Noda Patterson (2015) dylai athrawon cymryd rhan mewn cyfarfyddiadau sy’n ysgogi’r meddwl ac yn arwyddocaol â chelf, yn hytrach nag astudio eiriolwr celf a gynigir mewn rhaglenni addysgol. Yn dilyn theori Dewey (1952), awgrymodd bod unigolion yn caffael gwybodaeth ac yn datblygu trwy eu cyfarfyddiadau a'u hymgysylltiadau uniongyrchol â'r amgylchedd allanol (Egelandsdal a Ness, 2021). Cysyllta’r prosiect yma gyda theori Dewey (1952) gan fydd y plant yn dysgu trwy wneud y prosiect hwn mewn gwahanol amgylchiadau gyda’r gymuned. 

Nodau, amcanion ac ystyriaethau ymarferol
Nodau’r prosiect yma yw cydweithio â rhieni a’r gymuned i gyfoethogi dysgu drwy ymgorffori’r pedwar diben a manteisio ar lais y dysgwyr. Nod arall fydd i gydweithio i greu murlun wrth gydweithio gyda’r gymuned i hybu lles plant ac adeiladu ar berthnasoedd gyda’r teulu. I gyflawni'r nodau hyn, rhaid ymgymryd â thasgau penodol i gynhyrchu murlun i'r ysgol.

Agwedd cyntaf sy’n gysylltiedig gyda’r prosiect yw’r cynllunio. O ystyried bod y prosiect yn golygu cydweithio gyda'r gymuned a theuluoedd, bydd y broses gynllunio yn cynnwys cyfranogiad gweithredol teuluoedd a phlant wrth ddylunio murlun sy'n cynrychioli eu gwerthoedd a'u blaenoriaethau o fewn yr ysgol. Trwy alluogi'r disgyblion i ddylunio'r murlun, cyflawnir agwedd gwricwlaidd llais y disgybl. Sonia Karlsen ac Ohna (2021) bod llais y disgybl yn diwygio ystafell ddosbarth creadigol. Gan ystyried hawliau plant, mae gan bob plentyn yr hawl i “gael gwrandawiad, ac i gael fy nghymryd o ddifri” (Hawliau CCUHP, 2016, t.25). Targedir i’r plant i fod yn gyfranwyr mentrus, creadigol wrth anelu cyflawni’r datganiad o’r hyn sy’n bwysig o annog disgyblion i ddatblygu i fod yn bobl ymchwilgar a llawn dychymyg (Llywodraeth Cymru, 2022b). 

Awgryma Riojas-Cortez a Flores (2009) mae cynnwys rhieni yn y dysgu yn galluogi athrawon i ddeall cefndir diwylliannol y plant, ac yna i ymgorffori’r diwylliannau o fewn yr ystafell ddosbarth. Cynllunnir y murlun fel rhan o waith cartref er mwyn i’r teulu fod yn rhan o’r addysgu, ac i anelu i ddatblygu targed yr ysgol o adeiladu ar greadigrwydd y plant wrth dargedu'r pedwar diben. Awgryma Kazantzis a Dattilio (2010) bod ymgysylltiad rhieni wrth wneud gwaith cartref yn fuddiol er mwyn adeiladu perthynas cadarnhaol gyda’r plant. Fodd bynnag, noda Grinshtain a Harpaz (2021) bod safbwyntiau amrywiol rhieni, yn ogystal â maint a chalibr y cymorth sydd ei angen yn her. Er mwyn osgoi hyn, rhennir dogfennau a gwefannau gwahanol ar gyfryngau cymdeithasol yr ysgol er mwyn i’r rhieni allu cefnogi eu plentyn i ddylunio’r murlun.   

Trwy’r teuluoedd yn cynllunio gyda’r plant, mi fydd pob cynllun yn wahanol, felly mae’r athrawon yn gwybod mwy am beth sy’n bwysig i bob disgybl. Nod y gweithgaredd yma fydd i gryfhau'r perthynas rhwng y teulu a'r plentyn trwy hefyd datblygu sgiliau creadigol y plant. Fel nodir appg (2017) nad yw pob plentyn wedi datblygu eu sgiliau emosiynol a gwybyddol, felly mae’n gyfle i’r plant i adeiladu perthynas cadarn gyda’u teuluoedd.

Yr ail agwedd o’r prosiect fydd i hysbysu. Gan ystyried pwysigrwydd cynnwys y gymuned yn addysg y plant, ystyrir bod angen hysbysebu’r angen am gymorth y gymuned i greu’r murlun. Penderfynir bod y plant yn creu’r posteri i’w dosbarthu o amgylch y gymuned a chyhoeddi’r posteri ar-lein. Trwy gyhoeddi’r posteri ar-lein, gall y plant targedi’r gymuned yn uniongyrchol a pherswadio’r gymuned i gyfrannu i greu murlun (Rodgers a Thorson, 2017). Bydd gan athrawon pob dosbarth amser i greu'r posteri hyn ar gyfer y gymuned trwy gydol y dydd, gan greu’r posteri cryn dipyn o amser cyn creu’r murlun fel bod amser i hysbysu. Anelir i ddatblygu sgiliau cymhwysedd digidol y plant, trwy dargedu i’r plant fod yn “ddinasyddion egwyddorol, gwybodus sy’n wybodus am eu diwylliant, eu cymuned, eu cymdeithas” (Llywodraeth Cymru, 2022dd). 

Y drydedd agwedd sy’n gysylltiedig â’r prosiect yw creu’r murlun. Ar ôl i’r ysgol hysbysebu’r angen am gymorth i greu murlun, bydd y gymuned yn cydweithio gyda theuluoedd a phlant 7-11 oed i greu’r murlun ar wal yr ysgol. Sonia Griffiths (2024) pwysigrwydd cynefin o fewn Cwricwlwm i Gymru gan fod y disgyblion yn “meithrin ymdeimlad cryf o'u hunaniaeth a'u lles eu hunain, ond hefyd yn eu galluogi i feithrin dealltwriaeth o hunaniaeth pobl eraill a chreu cysylltiadau â phobl, lleoedd a hanes” (Llywodraeth Cymru, 2020ch, t.30). Cydweithir y disgyblion gyda theuluoedd a’r gymuned er mwyn creu murlun yn seiliedig ar eu cynefin. Esbonia Vygotsky (1978) bod rhieni neu’r gymuned yn gallu cynnig arbenigedd mewn maes penodol, sy’n datblygu ar y broses dysgu i blant (Smolucha a Smolucha, 2021).

Bydd y murlun yn cael ei greu ar wal allanol yr ysgol, a thrwy hynny, gwella lles meddyliol y disgyblion. Mae'r amgylchiadau unigryw yn yr awyr agored yn meithrin ac yn hyrwyddo creadigrwydd, dychymyg, mynegiant, gwreiddioldeb, yn ogystal â gwella lles emosiynol a meddyliol y plant (White, 2020). Er bod yr awyr agored yn fuddiol i blant, mae angen ystyried y cyfyngiad sy’n gysylltiedig â gwneud y murlun tu allan, sef y tywydd. Cytuna Grindheim, Sorensen a Rekers (2021) bod y tywydd yn her afreolaidd, felly dylir ystyried a chynllunio hyn yn nhymor yr haf er mwyn osgoi unrhyw heriau tywydd. Arweinir y prosiect gan athrawon yr ysgol, gan gynllunio pryd sydd orau i bob addysgwr i gymryd rhan. Cynllunnir i greu’r murlun ar ôl amseroedd ysgol yn ystod tymor yr haf er mwyn i’r teuluoedd a’r gymuned i gymryd rhan yn y prosiect. Cydnabyddir bod angen cyllid er mwyn archebu adnoddau er mwyn gallu creu’r murlun, er bod cyllid yn gyfyngiad sy’n gwynebu ysgolion (gweler atodiad 1). 

Wrth gynllunio prosiect cymunedol, rhaid ystyried asesiad risg. Dywed Mayor of London (dim dyddiad) mae'n bwysig ystyried yr holl risgiau posibl, gan gynnwys ffactorau ariannol, plant, ac amser, er mwyn sicrhau diogelwch pawb sy'n ymwneud â'r prosiect. Ffactor pwysig sydd angen ystyried bydd i sicrhau fod pob cyfranogwr sy'n ymwneud â'r prosiect gyda DBS gan fod y prosiect yn cynnwys y gymuned i gydweithio’n agos â phlant (Mayor of London, dim dyddiad).

Bwriedir trin pob unigolyn yn gynhwysol wrth gynllunio’r prosiect yma. Fel nodir yng Nghwricwlwm i Gymru:

Dylai ystyried sut y caiff pob dysgwr ei gefnogi i gyflawni'r pedwar diben ac i wneud cynnydd. Mae hyn yn hanfodol er mwyn i bob dysgwr chwarae rhan weithredol yn ei gymuned a'r gymdeithas ehangach, a ffynnu mewn byd cynyddol gymhleth.
       							              (Llywodraeth Cymru, 2020, t.32)
Awgryma Santos a Lima-Rodrigues (2016) bod y celfyddydau mynegiannol yn caniatáu ar gyfer datblygu ymdeimlad o gynhwysiant, sy'n hybu cydweithrediad a chwmnïaeth.

Bydd prif darged yr ysgol o ddatblygu sgiliau creadigrwydd plant yn cael ei gyflawni trwy eu cynnwys mewn gweithgareddau amrywiol sy’n anelu at y pedwar diben, gan gynnwys yr ysgol, y cartref, a'r gymuned.

Mesur effaith
Bwriedir canfod buddion y prosiect o wahanol safbwyntiau. Trwy wneud y prosiect hwn, bwriedir gwella sgiliau creadigol disgyblion trwy ddatblygu’r pedwar diben, a meithrin perthynas disgyblion â theuluoedd a’r gymuned trwy gyfoethogi dysgu. 

Defnyddir holiadur er mwyn gwerthuso barn teuluoedd a phlant ar effeithiolrwydd y prosiect. Sicrheir cyfrinachedd gwybodaeth cyfranogwyr trwy sicrhau na ddefnyddir unrhyw enwau a bod y wybodaeth yn ddienw, wrth ddefnyddio holiadur (BERA, 2024). Honna Denscombe (2014) bod defnyddio holiadur yn rhad i ddefnyddio ac yn cynhyrchu data meintiol ac ansoddol, trwy alluogi cyfranogwyr i gwblhau’r holiadur yn amser eu hun. Fodd bynnag, ystyrir bod cyfyngiadau yn gysylltiedig â defnyddio holiadur fel strategaeth o werthuso effaith y prosiect megis, gall blinder ymatebwyr arwain at ymatebion anghyflawn neu wallus oherwydd gall unigolion gwblhau'r holiadur ar frys, neu fethu â chwblhau'r holiadur cyfan (Holmes, 2023). Er mwyn osgoi’r cyfyngiad hyn, cynllunnir i greu holiadur byr gan esbonio ar ddechrau’r holiadur cynnwys yr holiadur ac yr amser bydd yr holiadur yn cymryd i gwblhau. 

Gan ddefnyddio holiaduron, cesglir barn teuluoedd a’r effaith y mae’r prosiect wedi’i chael ar y berthynas â’u plant, a gwellhad yn eu lles, sy’n bwysig wrth ystyried y nod o ddatblygu’r perthynas rhwng y teuluoedd a phlant. Gellir hefyd, gasglu tystiolaeth o’r datblygiad yn sgiliau emosiynol a gwybyddol y plant yn amgylchedd eu cartrefi. Yn ogystal â darparu’r holiadur i’r rhieni, darperir yr holiadur i’r athrawon sydd yn ynghlwm a’r prosiect er mwyn gwerthuso a yw ymddygiad emosiynol a gwybyddol y disgyblion wedi gwella yn yr ystafell ddosbarth. Yn ychwanegol, darperir holiadur i’r plant a gymerodd ran yn y prosiect, gan ofyn cwestiynau yn seiliedig a’u lles. Sonia Estyn (dim dyddiad) dylai arweinyddion ystyried canlyniadau holiaduron yn ofalus er mwyn cefnogi’r disgyblion i ddatblygu nod yr ysgol o ddatblygu’r pedwar diben trwy weithredu’r celfyddydau mynegiannol o fewn y dosbarth. 
Dull arall i fesur effaith y prosiect fydd i arsylwi ymddygiad y plant yn ystod y dydd. Trwy arsylwi’r disgyblion yn y dosbarth am gyfnod o 6 wythnos ar ôl cwblhau’r prosiect, mi fydd hyn yn galluogi’r athrawon i ddangos tystiolaeth o effaith y prosiect ar les y disgyblion. Noda Papatheodorou, Gill a Luff (2013) bod arsylwi yn ddull sy’n effeithiol er mwyn casglu data sy’n dangos patrymau wrth i’r plant fod mewn amgylcheddau gwahanol. Cyfyngiad sy’n gysylltiedig ag arsylwi yw'r anhawster i arsylwi'n effeithiol ar bob plentyn unigol o fewn y dosbarth. Er mwyn osgoi hyn, trefnir i bob athro/athrawes o fewn yr ysgol a phob cynorthwyydd i arsylwi’r plant trwy gydol y dydd mewn amgylcheddau gwahanol.Yn dilyn theori Bandura (1977), canfyddodd bod pobl ifanc yn arsylwi gweithredoedd eu cyfoedion, ac yn mabwysiadu’r gweithredoedd yma (Ozer, 2022). Nod y prosiect yw gwella sgiliau cymdeithasol a gwybyddol y plant, gan arwain at well ymddygiad a mabwysiadu ymddygiadau cadarnhaol. Awgryma Silton (2023) ei fod yn ymddangos bod celf yn fuddiol iawn o ran sefydlu cysylltiadau ag unigolion a sefydlu sianeli cyfathrebu.
Gan ddefnyddio dull arsylwi, asesir effeithiolrwydd y prosiect dros gyfnod o amser. Targedir bod y data a gesglir yn cyflawni nod yr ysgol i ddatblygu sgiliau creadigol y disgyblion, tra hefyd yn gwella datblygiad emosiynol a gwybyddol y plant. Targedir i’r athrawon arsylwi’r plant yn ystod y dydd o fewn yr ysgol, ond hefyd y rhieni er mwyn cydweithio’n effeithiol er mwyn sicrhau datblygiad cadarnhaol i’r plant. Trefnir i gynnal cyfarfodydd gyda’r rhieni ar ôl arsylwi’r plant am 6 wythnos er mwyn trafod gwellhad yn ymddygiad a lles y disgyblion. Cytuna Estyn (2018 t.9) “mae rhieni’n gwerthfawrogi nosweithiau rhieni gan eu bod yn rhoi cyfle i siarad ag athrawon wyneb yn wyneb am ddysgu eu plentyn”.
Gwerthusiad
Crëir dadansoddiad SWOT (gweler atodiad 1) er mwyn pennu gwahanol agweddau'r prosiect. Esbonia Ghazinoory, Abdi a Azadegan-Mehr, (2011, dyfynnwyd yn Phadermrod, Crowder a Wills, 2019) mai prif fantais dadansoddiad SWOT yw ei symlrwydd, sydd wedi arwain at ei gymhwyso'n barhaus mewn sefydliadau amlwg yn ogystal â sefydliadau academaidd.

Her sy’n wynebu’r prosiect, (gweler atodiad 1) yw amser rhieni. Cydnabyddir bod mwyafrif o rieni'n gyflogedig a dim ond yn gallu cymryd rhan mewn digwyddiadau ysgol yn yr hwyrnos yn unig, fel y crybwyllwyd Arnold a Gallagher (2018) sy'n nodi oherwydd amserlenni gwaith amrywiol, nad yw pob rhiant yn gallu mynychu gweithgareddau dydd gyda'u plant. Er mwyn oresgyn yr her yma, cynllunnir i greu’r murlun ar ôl amseroedd ysgol ac yn ystod hanner tymor yr haf, pryd mae’n gyfleus i’r teuluoedd a’r gymuned. Cyfyngiad arall sy’n gysylltiedig â’r prosiect yw cyllid er mwyn archebu adnoddau (gweler atodiad 1). Esbonia Llywodraeth Cymru (2022e) bod gofidiau ariannol i bob disgybl, gwahaniaethau mewn cyllid ymhlith awdurdodau lleol, a digonolrwydd lefelau cyllid i fynd i’r afael â gofynion addysgol disgyblion mewn gwahanol ranbarthau o’r wlad. Penderfynir hwyluso trafodaethau ar effaith bosibl penderfyniadau polisi ar gostau ysgolion a chynorthwyo awdurdodau lleol ac ysgolion i ddatblygu adnoddau hirdymor ar gyfer y prosiect (Llywodraeth Cymru, 2020f).

Gwendid arall sy’n gysylltiedig a’r prosiect yw efallai ni fydd y plant yn cymryd rhan fawr yn y prosiect. Er bod y disgyblion yn cynllunio’r murlun, efallai ni fydd llawer o’r disgyblion yn cael y cyfle i greu’r murlun ar y wal gan ystyried yr asesiad risg. Disgrifia Llywodraeth Cymru (2020ch) dylai cyfranogiad disgyblion mewn penderfyniadau sy’n ymwneud â dysgu fod yn elfen ganolog o’r broses o ddatblygu’r cwricwlwm. Er mwyn osgoi hyn, cynllunnir i’r plant i gael y cyfle i greu’r murlun wrth sicrhau diogelwch pob plentyn. 

Fodd bynnag, mae yna gryfderau a chyfleoedd sy’n gysylltiedig â’r prosiect. Cryfder sy’n cael ei hatgyfnerthu yn y prosiect yma yw’r ymgysylltiad rhwng yr ysgol a’r gymuned. Yn 2022-23, dangosodd data fod 29% o ddisgyblion yn “byw mewn tlodi incwm cymharol” (Llywodraeth Cymru, 2024g), er rhaid ystyried pa mor gyfredol yw’r data yma. Mae ymgysylltu a’r gymuned yn angenrheidiol ar gyfer lleihau'r gwahaniaeth mewn cyflawniad rhwng disgyblion o gefndiroedd economaidd-gymdeithasol difreintiedig a breintiedig (Llywodraeth Cymru, 2016ff). Fel nodwyd Estyn (2020) mae lles disgyblion yn gwella trwy ymgysylltu gyda’r gymuned. Yn ogystal, gall creadigrwydd ategu pobl i wella o iechyd meddwl trwy alluogi disgyblion, rhieni ar gymuned i fynegi eu hun trwy gelf (Vitulli, Pitts Santoli a Fresne, 2013). 

Dywed Llywodraeth Cymru (2022dd) bod angen sgiliau creadigol ac arloesol er mwyn cyflawni’r pedwar diben, gan ei fod yn caniatáu rhyddid i ddisgyblion i feddwl ac i fod yn sylwgar ac yn chwilfrydig er mwyn eu cefnogi i greu cysylltiadau rhwng profiadau a gwybodaeth amrywiol yn ogystal ag adnabod, ystyried ac amddiffyn opsiynau amgen. Wrth ystyried nod y prosiect o ddatblygu sgiliau creadigol y plant trwy anelu at y pedwar diben, mi fydd yr agwedd yma yn fuddiol er mwyn cefnogi hyn. Anelir i atgyfnerthu’r cwricwlwm trwy gyflawni’r project hwn. Trwy gynnwys y rhieni a’r gymuned yn addysg y disgyblion, mae’n galluogi ysgolion i gyd weithio i gynllunio’r dysgu ac addysgu wrth gynnwys y rhieni ym mhenderfyniadau’r ysgol ac i gynnwys y gymuned sydd ag arbenigedd er mwyn atgyfnerthu’r dysgu (Llywodraeth Cymru, 2020ch). 

Gyda nod yr ysgol o ddatblygu sgiliau creadigol y disgyblion, anelir i gyflawni hyn trwy greu murlun gyda theuluoedd a’r gymuned sy’n fuddiol gan fod safbwyntiau disgyblion yn newid yn gadarnhaol gan eu hunanhyder cynyddol, y berthynas sydd ganddynt gyda'u hathrawon, a'u parodrwydd i ymgysylltu a chyfranogi (Estyn, 2018). Cyfle arall sy’n cael ei ddatblygu o’r prosiect yw’r berthynas rhwng y plant ar rieni (gweler atodiad 1). Esbonia Carnes-Holt (2012, dyfynnwyd yn Ziba Sherafati et al.,2020) mae’r berthynas hanfodol ac anhepgor at ddibenion amddiffyn ac anwyldeb yn cynnwys cyfuniad o weithredoedd, emosiynau a disgwyliadau yn benodol ar y berthynas rhwng y rhieni a’r plentyn.

Cydnabyddir bod cyfyngiadau i'r prosiect hwn y dylid gyfeirio atynt hwy yn ofalus. Mae llawer o gyfleoedd cadarnhaol yn deillio o’r prosiect hwn sy’n datblygu gwahanol agweddau megis, iechyd meddwl, perthynas rhiant a’r plentyn, y cyfathrebu rhwng ysgolion a’r gymuned, a fydd yn cyflawni targedau cychwynnol yr ysgol

Casgliad
I gloi, seilir y prosiect ar gyfoethogi’r dysgu i blant trwy gynnwys y rhieni a’r gymuned yn yr addysgu a dysgu. Nod yr ysgol yw cydweithio â rhieni a’r gymuned i gyfoethogi dysgu drwy ymgorffori’r pedwar diben a manteisio ar lais y dysgwyr. Nod arall fydd i gydweithio i greu murlun gyda’r gymuned i hybu lles plant ac adeiladu ar berthnasoedd gyda’r teulu. 

Dywed Coleman (2006, dyfynnwyd yn Llywodraeth Cymru, 2016a, t.5), “The lessons from research about extended schools are very clear – they strengthen the ability of families and communities to attend to young people’s physical, emotional, cognitive and psychological needs”. Mae cydweithio ymhlith ac o fewn sefydliadau addysgol yn hanfodol ar gyfer datblygu arbenigedd o fewn pob plentyn (Donaldon, 2015). Fel nodir Estyn (2020) mae cynnwys rhieni a’r gymuned yn rhan hanfodol o wella cyflawniad academaidd a lles cyffredinol disgyblion gyda’r strategaeth yn cael ei gydnabod yn eang i fod yn anhepgor ar gyfer gwella ysgolion. Fodd bynnag, mae yna heriau sy’n gysylltiedig â chysylltu gyda’r gymuned a theuluoedd megis “diffyg hyder, pwysau amser ar fywyd y teulu, amgylchiadau teuluol” (Llywodraeth Cymru,2016ff, t.8).

Wrth gynnal y prosiect, dilynir canllawiau BERA (2024) i sicrhau anhysbysrwydd data a gesglir yn yr ysgol. Pwysig yw sicrhau cynhwysiant wrth gynllunio prosiect cymunedol, gan ystyried hawliau plant o “gael gwrandawiad, ac i gael fy nghymryd o ddifri” (Hawliau CCUHP, 2016, t.25). 

Wrth gynnal y prosiect yma, datblygais fy arfer proffesiynol trwy gydweithio gyda rhieni a’r gymuned yn broffesiynol er mwyn cyfoethogi’r profiad dysgu. Mi fyddaf yn parhau i gydweithio’n broffesiynol gyda rhieni a’r gymuned er mwyn darparu pob cyfle i’r disgyblion. Cyflawnaf Safon Proffesiynol (SAC) o addysgeg: hyrwyddo, trwy gyflwyno gwybodaeth am ofynion unigol pob disgybl a dangos dealltwriaeth gynhwysfawr o'r anghenion hyn wrth strategaethau, trefnu a chyflwyno cyfarwyddyd, gan sicrhau bod y pedwar diben yn cyfarwyddo'r holl brofiad yn effeithiol (Llywodraeth Cymru, 2019ng).Yn dilyn canllawiau Cyngor y Gweithlu Addysg (2023, t.5) byddaf “yn ceisio datblygu a chynnal perthnasau gwaith proffesiynol gyda rhieni, gwarcheidwaid, gofalwyr, a rhanddeiliaid eraill” ac yn “cyfathrebu mewn modd priodol ac effeithiol gyda phob un sy’n gysylltiedig ag addysgu dysgwyr a phobl ifanc”.

Atodiadau

Atodiad 1

	
	HELPGAR
	NIWEIDIOL

	MEWNOL
(o fewn yr ysgol)
	Cryfderau
· Yn atgyfnerthu’r cwricwlwm
· Mae murluniau ysgol yn ysgogi diddordeb
· Gwella iechyd meddwl y plant/ rhieni/ pobl y gymuned
· Ysgogi creadigrwydd a dychymyg
· Rhieni yn cydweithio gyda’r ysgol
· Cyfle i’r plant i feddwl yn greadigol










	Gwendidau
· Parodrwydd pobl y gymuned
· Cost i’r adnoddau
· Efallai ni fydd y plant yn cymryd rhan fawr yn y prosiect


	ALLANOL 
(tu allan i’r ysgol)
	Cyfleoedd

· Datblygaid o’r Pedwar Diben
· Cynnwys rhieni yn addysg eu plant
· Cryfhau’r berthynas rhwng yr ysgol a’r gymuned
· Gall greu cyfleoedd gwaith i artistiaid y gymuned
· Cyfle i adeiladu perthnasoedd cadarnhaol gyda’r teulu









	Bygythiadau

· Cyllid
· Amser staff/ rhieni
· Diffyg ymrwymiad





